b'\n_START_ARTICLE_\nRisto Ryti\n_START_PARAGRAPH_\nRisto Heikki Ryti (1889 m. vasario 3 d. \xe2\x80\x93 1956 m. spalio 25 d.) \xe2\x80\x93 penktasis Suomijos prezidentas (1940\xe2\x80\x931944 m.). Politiko karjer\xc4\x85 prad\xc4\x97jo ekonomikos srityje, tur\xc4\x97jo daug tarptautini\xc5\xb3 kontakt\xc5\xb3 bankininkyst\xc4\x97s srityje bei Taut\xc5\xb3 S\xc4\x85jungoje. Per \xc5\xbdiemos kar\xc4\x85 ir laikotarp\xc4\xaf iki Karo t\xc4\x85sos buvo premjerministras. Tolesniojo karo metu buvo prezidentu. Po karo buvo pagrindinis kaltinamasis Suomijos karo atsakomyb\xc4\x97s proceso metu ir buvo nuteistas ilgiausia \xc4\xafkalinimo bausme (10 met\xc5\xb3).\n_START_SECTION_\nAnkstyvasis laikotarpis ir karjera\n_START_PARAGRAPH_\nRisto Ryti gim\xc4\x97 Huitinene, Satakuntoje, buvo vienas i\xc5\xa1 septyni\xc5\xb3 broli\xc5\xb3. Jo t\xc4\x97vai buvo Kaarle Evert Ryti, \xc5\xabkininkas, ir Ida Vivika Junttila. Nors ir buvo valstie\xc4\x8di\xc5\xb3 kilm\xc4\x97s ir tur\xc4\x97jo prisid\xc4\x97ti prie \xc5\xa1eimos \xc5\xabkio darb\xc5\xb3 Risto Ryti buvo link\xc4\x99s \xc4\xaf knygas ir studijas._NEWLINE_Ryti baigus mokslus 1909 m. Suomijoje prasid\xc4\x97jo antroji rusifikacijos banga. Traukdamasis nuo represyvios sostin\xc4\x97s politin\xc4\x97s atmosferos Ryti gr\xc4\xaf\xc5\xbeo \xc4\xaf Satakunt\xc4\x85, kur \xc4\x97m\xc4\x97 dirbti advokatu Raumoje. Tuo pa\xc4\x8diu Ryti t\xc4\x99s\xc4\x97 mokslus ir 1912 m. tapo teis\xc4\x97s magistru. 1914 m. pavasar\xc4\xaf i\xc5\xa1vyko \xc4\xaf Oksford\xc4\x85 studijuoti j\xc5\xabr\xc5\xb3 teis\xc4\x97s, bet prasid\xc4\x97jus Pirmajam pasauliniam karui gr\xc4\xaf\xc5\xbeo \xc4\xaf Suomij\xc4\x85.'